《拟古二十七首 其六》
明代·孙承恩

今日忽不乐，驾言出遨游。遨游亦何之，迤𨓦登崇丘。

累累有孤坟，传是古王侯。野人不记省，时来牧羊牛。

长夜既寂寂，泉台永幽幽。不论贵与贱，宁识贤与不。

人事有代谢，荣华逝难留。感彼牛山言，使我涕泗流。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。